Brødrene Dal

Brødrene Dal er de tre fiktive figurene brødrene Gaus, Roms og Brumund Dal, spilt av Lars Mjøen, Knut Lystad og Trond Kirkvaag (sammen kjent som humortrioen KLM) i fire TV-serier som gikk på NRK1 og som alle sammen er utgitt på DVD, både enkeltvis og i en samleboks.  

Den fjerde sentrale figuren i alle seriene var Fortelleren, en ren stemmerolle spilt av Tom Mathisen. 

 Produksjoner og opptredener 

TV-serier

 1979: Brødrene Dal og professor Drøvels hemmelighet (13 episoder)
 1982: Brødrene Dal og spektralsteinene (13 episoder)
 1994: Brødrene Dal og legenden om Atlant-is (12 episoder)
 2005: Brødrene Dal og mysteriet om Karl XIIs gamasjer (10 episoder)

Opprinnelig var det planlagt enda en TV-serie om Brødrene Dal, hvor brødrene skulle forsvinne etter å ha padlet ut på en ny ekspedisjon og fortelleren (Tom Mathisen) drar ut på leting etter dem. Serien skulle ha blitt vist i forbindelse med 50-årsjubileumet til NRK, men det hele måtte skrinlegges på grunn av Trond Kirkvaags sykdom.

Kassettutgivelser

KLM laget også musikk og sketsje-kassetter med Brødrene Dal-titler: 

 1980: Brødrene Dal følger stjernen (Stjernen Vol. 1.) 
 1983: Brødrene Dal i en Sarajevo 
 1983: Brødrene Dal i jakten på glasshytta midt i Lillehammer sentrum 

 Enkelstående opptredener 

 1981: I en episode av NRK-serien Klart det går! (1981) møter en kvinne som ønsker å se hvordan Oslos kloakker fungerer Brødrene Dal som er på vei til jordas indre. 
 1981: De gjorde også en gjesteopptreden i Pelle Parafins Bøljeband og Automatspøkelsene i 1981, hvor de fortsatt har med seg Professor Drøvels egg. 
 1983: KLM laget en parodi på seriene kalt Brødene Dal og den farefulle Polekspedisjonen i Fjærsynet i 1983.
 1983: Da Kristiansand Dyrepark skulle utvide tilbudet sitt ved å lansere en fritidspark med underholdning som motvekt til dyr, hyret de inn brødrene for å offisielt oppdage parken. 
1986: Brødrene Dal gjestet Spellemannsprisutdelingen da prisen for beste barneplate ble gitt til Harry Halvsjuk & De Håpløse. 
1989: Brødrene Dal var med på introduksjonen av nye Toyota HiAce. 
1991: Brødrene opptrådte i Midt i Smørøyet da Spektralsteinene-serien ble sendt på nytt. 
1992: Brødrene Dal var til stede ved åpningen av Futelva i Bodø, denne gang med broren Stille Dal i stedet for Roms. 
1993: Brødrene opptrådte også i Midt i Smørøyet da Atlant-is ble produsert i 1993. 
1997: Teaterstykket Brødrene Dal og vikingsverdets forbannelse ble vist på Tusenfryd sommeren 1997.
2010: Kinopremiere på en spillefilm basert på opptak av teaterstykket Brødrene Dal og vikingsverdets forbannelse (filmet på Tusenfryd sommeren 1997)
2010: Dokumentaren Historien om Brødrene Dal ble vist på TV før premieren på spillefilmen Brødrene Dal og vikingsverdets forbannelse

 Musikk 

 1982: Brødrene Dal – Spektralplate
 1997: Brødrene Dal på vikingtokt
 2002: Brødrene Dal – De Beste

 Brødrene Dal-universet 

 Brødrene 

 Gaus: Skulle egentlig vært med på Amundsens sydpolekspedisjon i 1911 hadde det ikke vært for at han ikke var født ennå. Oppfant tomannsteltet og benytter feriene til brevandring og smalvandring i Jotunheimen.

 Roms: Var med på en polekspedisjon som dessverre ble avlyst pga. streik. Glad i alle dyr bortsett fra valutaslanger, kinnhester og knehøner. Er den i landet som har kommet lengst inn i Sognefjorden og granskauen. Har ullmedaljen i saueklipp. Snakker mange språk, bl.a. flytende salmiakk.

 Brumund: Holder, sammen med Fantomet, verdensrekorden i å holde pusten under vann. Er også vegg-til-vegetarianer.

Ekspedisjonene
Ifølge produksjonene om og med Brødrene Dal har brødrene deltatt i følgende ekspedisjoner:
 Drosjejakten nyttårsaften 1950 (ikke dramatisert, kun nevnt i den første episoden av Brødrene Dal og Professor Drøvels Hemmelighet)
 Ekspedisjonen etter en ledig seng på Ullevål sykehus våren 1970 (ikke dramatisert, kun nevnt i den første episoden av Brødrene Dal og Professor Drøvels Hemmelighet)
 Redningsaksjonen der de reddet et opplagt mål i kampen Tunisia–Mexico, fotball-VM i Argentina 1978 (ikke dramatisert, kun nevnt i den første episoden av Brødrene Dal og Professor Drøvels Hemmelighet)
 Leteaksjonen etter professor Drøvel i 1978 (Brødrene Dal og professor Drøvels Hemmelighet, vist på norsk TV samme år)
 Reisen med tidsmaskinen «Stjernegris» i 1981 (Brødrene Dal og Spektralsteinene)
 Letingen etter Atlant-Is i 1993 (Brødrene Dal og Legenden om Atlant-Is)
 Jakten på Vikingsverdets Forbannelse i 1997 (Brødrene Dal og Vikingsverdets Forbannelse)
 Jakten på Karl den XIIs gamasjer i 2005 (Brødrene Dal og Jakten på Karl den XIIs Gamasjer)
 Brødene Dal og den farefulle Polekspedisjonen

Øvrige familiemedlemmer
Brødrene er sønner av Mari og Halling Dal. De har niesen Mette-Mari Dal og nevøene Joste og Snerting Dal. Deres onkel er oppdageren Thor Heyer Dal. De er også i slekt med Numme Dal fra Dizzie Tunes, tv-kritikeren Jammer Dal, bilentusiasten Gaspe Dal, sadisten Slem Dal, kunsteren Knar Dal, miljøverneren Petter Dal, Hakka Dal som jobber i Veivesenet, den litterære Gylden Dal, den tvilsomme Dill Dal, den forkjølede Fedme Dal, C Norges Blomsterdal (C-en står for Christian), tvillingene Første og Andre Nyttårs Dal, Skan Dal som jobber i vedlikeholdsavdelingen i Oslo, drosjesjåføren James Dal, og Effe Dal. 

Referanser

Eksterne lenker
 KLM Fanklubb
 Brødrene Dal på NRK.no
 Brødrene Dal på Filmweb.no
 Presentasjon av Brødrene Dal på bloggen NordicFantasy.info